似法椿長老還住浄慈
作者：陳著
朝代：宋

paragraphs: 寺後山，青巑岏，忽如憔悴忽又開容顔。
寺前灘，聲潺湲，忽然枯澀忽又起波瀾。
知爲誰乎醜或妍，只在主者往與還。
追思疇昔狎羣攫，痛卷無餘遺百難。
山林赬矣囊橐外，棟宇委之荆棘閒。
飛錫一來重悲慨，張弮勇欲興頹廢。
積勞落成逾一紀，大書記實光千載。
彼物何物衆所唾，無事生事幾乎駡。
蟻將撼木不自分，犬或見雪從他吠。
無辯之辯如我何，有怪不怪當自壞。
胡爲撞鐘擊鼓辭上方，若曰挑包頂笠皆吾鄉。
戲衫脫了因甚快，大權契合終難忘。
風曾相送迎亦好，雲與俱出歸何妨。
兩不著相是去住，一撥便轉無思量。
人生忽忽夢幻身，世界茫茫戲劇場。
我老不覺八十三，師今亦且半百强。
石塔重來我愧不是蘇玉局，茅屋可賦師却自愛杜草堂。